Μπομπ Πετίτ

Ο **Ρόμπερτ Λι Πετίτ Τζούνιορ** (*Robert Lee Pettit Jr.*, γεννήθηκε 12 Δεκεμβρίου 1932) είναι Αμερικανός πρώην καλαθοσφαιριστής, που αγωνιζόταν ως πάουερ φόργουορντ. Ένας από τους καλύτερους παίκτες όλων των εποχών, ήταν πολυτιμότερος παίκτης του NBA δύο φορές και είναι ένας από τους τέσσερις μόνο παίκτες που έχουν συμπεριληφθεί στις ισάριθμες Επετειακές Ομάδες του πρωταθλήματος.

Το ταλέντο του δεν αναδείχθηκε νωρίς αλλά η εργατικότητά του τον βοήθησε να εξελιχθεί στο κολέγιο. Πέρασε τα 11 χρόνια της επαγγελματικής του καριέρας στους Μιλγουόκι Χοκς με τους οποίους κατέκτησε ένα πρωτάθλημα. Εξαιρετικός  σκόρερ και ριμπάουντερ ήταν στους κορυφαίους του πρωταθλήματος σε όλα του χρόνια έχοντας συνεχείς επιλογές στις καλύτερες ομάδες της χρονιάς. Ήταν πρώτος σκόρερ του πρωταθλήματος τη στιγμή της αποχώρησής του, πρώτος σε μέσο όρο ριμπάουντ στην κανονική περίοδο, ενώ ακόμα και σήμερα παραμένει τρίτος.

## Βιογραφία

### Πρώτα χρόνια
Τα χρόνια του γυμνασίου δεν ανέδειξαν το ταλέντο του καθώς το ύψος του δεν βοήθησε και τα πρώτα βήματα έγιναν με την ομάδα της εκκλησίας της πόλης του. Είχε ξεκινήσει αποθαρρυντικά αφού αποκλείστηκε από την ομάδα του γυμνασίου, αρχικά ως πρωτοετής και μετά ως δευτεροετής. Αλλά με την ενθάρρυνση του πατέρα του, ενός σερίφη της κομητείας,  εργάστηκε ατελείωτα για να βελτιώσει το παιχνίδι του, ρίχνοντας αμέτρητες βολές στο καλάθι που είχε στηθεί στην αυλή του. Παίρνοντας περισσότερους από 12 πόντους σε ύψος σε λιγότερο από ένα χρόνο, αναδείχθηκε την τελευταία χρονιά και οδήγησε το γυμνάσιο στο πρώτο του πρωτάθλημα πολιτείας σε περισσότερα από 20 χρόνια. Έχοντας προτάσεις από 14 πανεπιστήμια της χώρας, φοίτησε στο Πολιτειακό Πανεπιστήμιο της Λουιζιάνα, με το οποίο είχε σε τρία χρόνια μέσο όρο 27,7 πόντους αγωνιζόμενος ως σέντερ, ενώ ήδη από την πρώτη του χρονιά ήταν τρίτος σκόρερ του πρωταθλήματος με μέσο όρο 25,5 πόντους. Την τρίτη του χρονιά είχε μέσο όρο 31,4 πόντους και 17,3 ριμπάουντ και συμπεριλήφθηκε στην καλύτερη πεντάδα της χρονιάς του NCAA. Το 1953 το κολέγιο έφτασε στο φάιναλ φορ για πρώτη φορά στην ιστορία του. Η φανέλα με τον αριθμό του 50 αποσύρθηκε από το κολέγιο το 1954, η πρώτη στην ιστορία του.

### NBA
Το 1954 επιλέχθηκε από τους Μιλγουόκι Χοκς με τους οποίους υπέγραψε συμβόλαιο  για 11.000 δολάρια – υψηλό όλων των εποχών για έναν πρωτάρη του ΝΒΑ τότε, με αξιοσημείωτο το γεγονός ότι η αρχική προοπτική του δεν ήταν η καλύτερη. Ο άβολος χειρισμός της μπάλας, η δυσχέρεια στις επιθετικές πρωτοβουλίες και η έλλειψη δύναμης (με το τότε βάρος του στα 90 κιλά), έκαναν τον προπονητή των Χοκς να τον μετακινήσει στη θέση του πάουερ φόργουορντ. Την πρώτη χρονιά 1954–55 αναδείχθηκε καλύτερος πρωτοεμφανιζόμενος (ρούκι) έχοντας μέσο όρο 20,4 πόντους και 13,6 ριμπάουντ. Με μόνο 26 νίκες, οι Χοκς κατετάγησαν τελευταίοι.

Στη δεύτερη σεζόν του προσάρμοσε το παιχνίδι του έτσι ώστε να φτάνει στη γραμμή των ελεύθερων βολών για εύκολους πόντους για την ομάδα του και φορτώνοντας με φάουλ τους αντιπάλους του. Όντας ένας δυναμικός επιθετικός ριμπάουντερ και ενστικτώδης σκόρερ, είχε μέσο όρο 25,7 πόντους και 16,2 ριμπάουντ (πρώτος του πρωταθλήματος και στα δύο) κέρδισε τον πρώτο του τίτλο του πολυτιμότερου παίκτη (MVP), ο πρώτος που απονεμήθηκε στην ιστορία. Η ομάδα βελτιώθηκε έχοντας 33 νίκες - 39 ήττες, με τον Πετίτ να είναι ο ένας από τους δύο μόνο παίκτες στην ιστορία που κατέκτησαν τον τίτλο του πολυτιμότερου παίκτη σε ομάδα με αρνητικό ισοζύγιο νικών. Ο νέος τρόπος παιχνιδιού του ήταν δυναμικός και θεωρήθηκε πρωτοποριακός για τη θέση του αποτελώντας παράδειγμα για τους νεότερους παίκτες. Με μεγάλο κομμάτι του παιχνιδιού του να βρίσκεται εκτός ρακέτας, στη σύγχρονη ορολογία του μπάσκετ υπήρξε ο πρώτος στρετς φορ δεκαετίες πριν να δημιουργηθεί ο όρος. Ήταν ακόμα πολυτιμότερος παίκτης του NBA All-Star Game έχοντας 20 πόντους, 24 ριμπάουντ και επτά ασίστ. Κέρδισε άλλους τρεις αντίστοιχους τίτλους στην ιστορία, επίδοση που παραμένει ακατάρριπτο ρεκόρ. Το 1956–57 η ομάδα βελτιώθηκε και έχοντας 34 νίκες απέκλεισε τους Μινεάπολις Λέικερς με 3–0 νίκες και έφτασε στους τελικούς του πρωταθλήματος, όπου αντιμετώπισαν τους Μπόστον Σέλτικς. Σε σειρά επτά αγώνων, ο Πετίτ είχε μέσο όρο 29,8 πόντους και 16,8 ριμπάουντ, ενώ στο έβδομο παιχνίδι σημείωσε 39 πόντους και είχε 19 ριμπάουντ, που όμως δεν ήταν αρκετά για να δώσουν τον τίτλο σε ένα παιχνίδι που έληξε μετά από δύο παρατάσεις με 125–123. Εκείνη τη σεζόν ήταν δεύτερος στην ψηφοφορία του πολυτιμότερου παίκτη του πρωταθλήματος με πολύ μικρή διαφορά από τον Μπομπ Κούζι. Το 1958 έγινε το πρώτο μέλος της ηττημένης ομάδας που κέρδισε το βραβείο του All-Star Game έχοντας 28 πόντους και 26 ριμπάουντ (τότε επίδοση ρεκόρ, παραμένει η δεύτερη καλύτερη όλων των εποχών), παρόλο που η Ανατολή νίκησε τη Δύση με 130–118. Το 1962 ήταν η τέταρτη και τελευταία φορά, είχε 25 πόντους και 27 ριμπάουντ (αριθμός που παραμένει ακατάρριπτο ρεκόρ για All-Star Game), παρά το γεγονός ότι ήταν τρίτος σκόρερ του αγώνα οδηγώντας όμως τη Δύση στη νίκη επί της Ανατολής με 150–130. 

Τη σεζόν 1957–58 η ομάδα σημείωσε ρεκόρ στην ιστορία της με 41 νίκες και ήταν πρώτη στην Δυτική Περιφέρεια, ενώ ο Πετίτ σημείωσε ρεκόρ πόντων στο έκτο παιχνίδι των τελικών απέναντι στους Σέλτικς με 50, έχοντας στους 19 από τους τελευταίους 21 πόντους των Χοκς. Το σουτ του με 15 δευτερόλεπτα να απομένουν για το παιχνίδι έκλεισε τον τίτλο στη νίκη με 110–109. Ήταν ο πρώτος παίκτης στην ιστορία που σημείωσε 50 πόντους σε αγώνα τελικών πρωταθλήματος του NBA. Τη σεζόν 1958–59  ήταν πρώτος σκόρερ με μέσο όρο 29,2 πόντους, επίδοση που ήταν τότε ρεκόρ πρωταθλήματος, ενώ ήταν πολυτιμότερος παίκτης για δεύτερη φορά στην καριέρα του αλλά οι Λέικερς σταμάτησαν τους Χοκς στους τελικούς της Περιφέρειας. Με το βάρος του να έχει ανέβει στα περίπου 110 κιλά στις αρχές της δεκαετίας του 1960, τη σεζόν 1960–61 ο Πετίτ είχε μέσο όρο 27,9 πόντους ανά παιχνίδι και μάζεψε 20,3 ριμπάουντ ανά παιχνίδι, με τη δεύτερη επίδοση να είναι ρεκόρ καριέρας. Στις 18 Φεβρουαρίου 1961, σημείωσε 57 πόντους και είχε ακόμα 28 ριμπάουντ στη νίκη με 141–138 επί των Ντιτρόιτ Πίστονς. Ήταν για δεύτερη φορά στη δεύτερη θέση για τον πολυτιμότερο παίκτη της κανονικής περιόδου, αυτή τη φορά μετά τον Μπιλ Ράσελ. 

thumb|Το 1958 με το έπαθλο του πολυτιμότερου παίκτη του All-Star Game 

Την επόμενη σεζόν σημείωσε νέο ρεκόρ καριέρας στο σκοράρισμα έχοντας 31,1 πόντους ανά αγώνα, αλλά οι Χοκς έπεσαν στην τέταρτη θέση. Αφού έχασε 30 αγώνες λόγω τραυματισμών ολοκλήρωσε την καριέρα του το 1965, ακόμα κοντά στην κορύφωσή της. Ήταν συνεχώς μεταξύ των κορυφαίων του πρωταθλήματος σε πόντους, ριμπάουντ, λεπτά ανά αγώνα και παιχνίδια που παίχθηκαν σε μία αγωνιστική περίοδο. Για εννέα συνεχή χρόνια μετά το 1956 ήταν στους έξι πρώτους στην ψηφοφορία για τον πολυτιμότερο παίκτη του πρωταθλήματος. Επιλέχθηκε σε όλα τα χρόνια της σταδιοδρομίας του σε All-Star Game (ένας από τους πέντε μόνο παίκτες), ενώ στα 10 από τα 11 ήταν μέλος της καλύτερης πεντάδας, ενώ την τελευταία του χρονιά στη δεύτερης πεντάδα. Οι 10 συνεχόμενες φορές έως και το 1964 ισοφάρισε το ρεκόρ του Μπομπ Κούζι, (ξεπεράστηκε το 1999 από τον Καρλ Μαλόουν). Ήταν ο πρώτος παίκτης του ΝΒΑ που ξεπέρασε τους 20.000 πόντους (στις 13 Νοεμβρίου 1964 με μία ραβέρσα σε αγώνα με τους Σινσινάτι Ρόγιαλς) και συνολικά έφτασε τους 20.880. Έγινε πρώτος σκόρερ στην ιστορία του πρωταθλήματος στις 11 Δεκεμβρίου 1963 ξεπερνώντας τον Ντολφ Σέις με 18.373 πόντους, ενώ διατήρησε την πρώτη θέση έως τις 14 Φεβρουαρίου 1966. Από αυτούς, οι 6.182 (σχεδόν το 30 %) προήλθαν από ελεύθερες βολές, με την επιθετική του δεινότητα να μην ανακόπτεται εύκολα κερδίζοντας μια δεύτερη ευκαιρία με τα επιθετικά ριμπάουντ. Είναι όγδοος σκόρερ όλων των εποχών σε μέσο όρο πόντων με 26,36, ενώ σε καμία χρονιά δεν είχε μέσο όρο κάτω από 20 πόντους. Η ευστοχία του στις ελεύθερες βολές ήταν πάντα αξιοσημείωτη: στις 22 Νοεμβρίου 1961 ευστόχησε σε 19 συνεχόμενες σε αγώνα με τους Σέλτικς θέτοντας ρεκόρ στην ιστορία του πρωταθλήματος. Τα 12.849 ριμπάουντ του ήταν τα δεύτερα περισσότερα στην ιστορία του πρωταθλήματος τη στιγμή που αποχώρησε, και ο μέσος όρος σταδιοδρομίας των 16,2 ριμπάουντ ανά παιχνίδι παραμένει τρίτος μόνο μετά τον Ουίλτ Τσάμπερλεϊν και τον Μπιλ Ράσελ, παρά το γεγονός ότι δεν ήταν κορυφαίος ριμπάουντερ σε καμία χρονιά της καριέρας του. Εξαιρετική είναι και η στατιστική του στα πλέι οφ: 25,5 πόντοι και 14,8 ριμπάουντ. Τη στιγμή της αποχώρησής του ήταν πρώτος ριμπάουντερ σε All Star Games, ενώ ακόμα και σήμερα παραμένει δεύτερος. Το 1964 ήταν μέλος της ομάδας οκτώ παικτών της Ανατολικής Περιφέρειας του NBA που έδωσε μετά τη λήξη του πρωταθλήματος 21 φιλικούς αγώνες με αντιπάλους συλλόγους και εθνικές ομάδες σε τρεις ευρωπαϊκές χώρες (Πολωνία, Γιουγκοσλαβία και Ρουμανία) και στην Αίγυπτο συμβάλλοντας στη διάδοση του αθλήματος. Αφορμή υπήρξε η αποτυχία της Εθνικής ομάδας των ΗΠΑ στο Παγκόσμιο Πρωτάθλημα του 1963 που κατετάγη τέταρτη συμμετέχοντας με την  κολεγιακή της ομάδα όπως προβλέπονταν τότε.

### Μετά την αποχώρηση
Το 1970 εισήχθη στο Naismith Memorial Basketball Hall of Fame, ενώ το 2006 εισήχθη και στο Hall of Fame του κολεγιακού μπάσκετ. Μετά την αποχώρησή του από την ενεργό δράση σε ηλικία 33 ετών απασχολήθηκε στον τραπεζικό τομέα έχοντας δεχθεί δελεαστική πρόταση δύο χρόνια πριν και με τις αμοιβές του NBA να μην είναι πιο συμφέρουσες γι' αυτόν. Διατήρησε την επαγγελματική του ιδιότητα αυτή μέχρι το 1988. Η απομάκρυνσή από το χώρο του αθλήματος τον διατήρησε συχνά υποτιμημένο στην ιστορία του NBA. Το 1999 ψηφίστηκε 12ος καλύτερος καλαθοσφαιριστής του 20ού αιώνα σε ψηφοφορία του Associated Press.

## Στατιστική

**Μέσοι όροι ανά σεζόν στο NBA (κανονική περίοδος)** 

Πηγή: Basketball reference

## Τίτλοι και διακρίσεις

* NBA Πρωτάθλημα: 1958
* 2 × NBA πολυτιμότερος παίκτης: 1956, 1959
* 11 × NBA All-Star: 1955–1965
* 4 × NBA All-Star Game MVP: 1956, 1958, 1959, 1962
* 10 × All-NBA πρώτη ομάδα: 1955–1964
* All-NBA δεύτερη ομάδα ρούκι: 1955
* NBA ρούκι: 1955
* 2 × NBA πρώτος σκόρερ:  1956, 1959
* Πρώτος ριμπάουντερ: 1956
* Επετειακές ομάδες του NBA: 25, 35, 50, 75 ετών 
* No. 9 αποσύρθηκε από τους Ατλάντα Χοκς
* *Consensus first-team All-American*: 1954
* *Consensus second-team All-American*: 1953
* No. 50 αποσύρθηκε τους LSU Tigers

## Παραπομπές


## Εξωτερικοί σύνδεσμοι

* Αναλυτικά στατιστικά καριέρας
* Robert L. "Bob" Pettit 

 

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές του NBA
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Ατλάντα Χοκς
Κατηγορία:Πάουερ φόργουορντ